KIRJALLINEN KYSYMYS P-0879/99

esittäjä(t): Antonios Trakatellis (PPE) komissiolle

(26. maaliskuuta 1999)

Aihe: Koulurakennusten asbesti ja krysotiiliasbesti sekä mahdollisuus korjaustöiden rahoittamiseen toisen tukikehyksen puitteissa

Asbestia sisältävien rakenteiden (seinien, kattorakenteiden, jne.) säilyttäminen muodostaa yleisen terveysriskin lapsille ja työntekijöille 18:ssa valtion koulussa Thessalonikissa. Koulujen oppilaat ja heidän vanhempansa ovat protestoineet asian johdosta valtaamalla koulurakennuksia. Nämä koulut rakennettiin asbestia sisältävistä rakennusaineista täyttämään Thessalonikin vuoden 1978 maanjäristyksen jälkeisiä erityistarpeita ja koulut ovat olleet sellaisenaan käytössä sillä seurauksella, että asbestilevyistä on väsymisen ja halkeilun vuoksi levinnyt asbestikuituja ympäristöön. On yleisesti tunnettua, että altistuminen krysotiiliasbestille on erittäin vaarallista terveydelle, koska se aiheuttaa keuhkosyöpää ja muita hengitystiesairauksia. Kun otetaan huomioon, että valtion viranomaiset suunnittelevat koulujen uudelleenrakentamista 10 vuoden kuluessa, ja Thessalonikin lääninviranomaisten mielestä jo valmistuneiden koulurakennusten maksamiseksi ja käyttöön ottamiseksi puuttuu 2 miljardia drakmaa määrärahoja,

kysyn komissiolta seuraavaa:

1. Miksi direktiivin 91/382/ETY(1) työntekijöiden suojelemisesta vaaroilta, jotka liittyvät asbestialtistukseen työssä, annetun direktiivin 83/477/ETY(2) muuttamisesta, voimassaolevia säädöksiä samoin kuin työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY(3) voimassaolevia säädöksiä ei ole noudatettu? Näissä direktiiveissä esitetään tiukkoja turvamääräyksiä ja työnantajia koskevia ennaltaehkäiseviä toimia, jotka luultavasti korvataan vuonna 2001 tiukemmilla turvamääräyksillä ja työnantajilta edellytettävillä ennaltaehkäisevillä toimilla kuin direktiivissä 98/24/EY(4).

2. Mihin toimiin komissio aikoo ryhtyä varmistaakseen yleisen terveyden riittävän suojelun kouluissa (koululaisten, opettajien ja muun henkilökunnan osalta) asbesti- ja krysotiiliasbestialtistuksen välttämiseksi?

3. Eikö valtio ole vastuussa edellä mainittujen direktiivien noudattamatta jättämisestä, koska se toimii tässä tapauksessa työnantajana?

4. Voidaanko asbestin poistamisesta tai uusien koulurakennusten rakentamisesta aiheutuvia kustannuksia rahoittaa toisen tukikehyksen koulutuksen ja teollisuuden toimintaohjelmista tai jostakin muusta ohjelmasta, ja miksi Kreikan hallitus ei ole tähän mennessä hakenut rahoitusta tähän tarkoitukseen?

5. Miksi komissio ei ole toistaiseksi ryhtynyt laatimaan direktiiviä, jossa kiellettäisiin asbestin sekä krysotiiliasbestin käyttö, vaikka jo kahdeksan jäsenvaltiota on kieltänyt näiden aineiden käytön kansallisessa lainsäädännössä?

Komission jäsenen Pádraig Flynninkomission puolesta antama vastaus

(6. toukokuuta 1999)

Komissio on tietoinen kaikenlaiselle asbestille altistumisen terveysriskeistä ja on sitä mieltä, että kaikki mahdolliset keinot on käytettävä asbestin aiheuttamien riskien minimoimiseksi.

1. ja 3. Yhteisön työntekijöiden suojelemisesta vaaroilta, jotka liittyvät asbestialtistukseen työssä annetut direktiivit (83/477/ETY(5), muutettuna direktiiveillä 91/382/ETY ja 90/394/ETY) on saatettu osaksi Kreikan lainsäädäntöä. Kaikki niiden täytäntöönpanoon liittyvät kysymykset ovat riittävistä tarkastuksista ja valvonnasta huolehtivien kreikkalaisten viranomaisten vastuulla, kuten direktiivin 89/391/ETY(6) 4 artiklan 2 kohdassa säädetään.

2. Kansanterveyden alalla yhteisön toimet voivat Euroopan yhteisön perustamissopimuksen 152 artiklan (entisen 129 artiklan) mukaisesti olla joko edistämistoimenpiteitä, jolloin jäsenvaltioiden omia jäsenvaltioiden väliseen yhteistyöhön ja politiikan linjojen ja ohjelmien koordinoimiseen tähtääviä lakeja ja säännöksiä ei yhdenmukaisteta, tai neuvoston suosituksia ennaltaehkäisyn ja terveysvalistuksen alalla. Parlamentti ja neuvosto ovat hyväksyneet terveyden edistämiseen, terveysvalistukseen, koulutukseen ja saasteperäisiin sairauksiin liittyviä ohjelmia. Näitä ohjelmia voidaan hyödyntää politiikkaa koskevien tietojen vaihtamisessa, sekä asbestialtistukseen liittyvien kokemusten ja hyvien käytänteiden jakamisessa, sekä asbestialtistuksen vaaroista tiedottamisessa ja käytännön toimissa asbestialtistuksen vähentämiseksi ja eliminoimiseksi.

4. Kreikan viranomaisilta saatujen tietojen mukaan Kreikassa ei ole käytetty eikä nykyisinkään käytetä asbestia koulurakennusten rakentamiseen.

Kreikan viranomaiset toteavat kuitenkin, että Kalamatan maanjäristyksessä vuonna 1986 vaurioituneita koulurakennuksia väliaikaisesti korvaamaan ostettiin asbestia sisältäviä siirrettäviä rakennelmia. Vaurioituneita koulurakennuksia jälleenrakennettaessa näitä siirrettäviä rakennelmia vietiin Kreikan muihin osiin, joissa oli pulaa koulurakennuksista. Osa näistä siirrettävistä rakennelmista on käytössä vielä nykyäänkin.

Euroopan aluekehitysrahasto (EAKR) yhteisrahoittaa uusien koulurakennusten rakentamista kolmentoista alueellisen toimenpideohjelman ja yhteisön toiseen tukikehykseen Kreikkaa varten (1994-1999) kuuluvan "Koulutuksen ja valmentavan ammatillisen koulutuksen ohjelma" -toimenpideohjelman myötä. EAKR voi näiden toimenpideohjelmien myötä yhteisrahoittaa myös asbestirakennelmat korvaavien uusien koulurakennusten rakentamista.

5. Jäsenvaltiot tarkastelevat ehdotusta krysotiiliasbestin kieltämiseksi vähäisin poikkeuksin ja siirtymäjärjestelyin 4. toukokuuta 1999 järjestettävässä teknisen kehityksen komitean kokouksessa. Jos ehdotus saa riittävän paljon kannatusta ja jos komissio hyväksyy sen, krysotiiliasbestin käyttö kielletään koko yhteisön alueella 1. tammikuuta 2005 lähtien. Pelkkä ehdotus sinänsä ei kuitenkaan riittäisi kieltämään sellaisten rakennusten käyttöä, joiden rakenteissa on asbestia eikä myöskään määräämään asbestin poistamista rakennuksista.

(1) EYVL L 206, 29.7.1991.

(2) EYVL L 263, 24.5.1983.

(3) EYVL L 196, 26.7.1990.

(4) EYVL L 131, 5.5.1998.

(5) EYVL L 263, 24.9.1983.

(6) EYVL L 183, 29.6.1989.